AfriForum ook by Sanco-optogKallie Kriel, uitvoerende hoof van AfriForum, by die optog. (Foto: AfriForum) Verteenwoordigers van die burgerregtegroep AfriForum was Woensdag op uitnodiging deel van die South African National Civic Organisation (Sanco) se optog in Pretoria, waar daar teen onder meer plaasmoorde betoog is. Sanco het van Burgerspark na Tshwanehuis en daarna na die Uniegebou opgeruk. Kallie Kriel, uitvoerende hoof van AfriForum, het ’n toespraak by die Uniegebou gelewer oor die organisasie se steun vir Sanco se bydrae tot die stryd teen plaasmoorde. Sanco het onder meer teen plaasmoorde betoog. (Foto: AfriForum) “AfriForum het besluit om Sanco se uitnodiging te aanvaar. Hoewel AfriForum en Sanco nie oor alles saamstem nie, beskou AfriForum dit as belangrik dat plaasmoorde deur verskeie groeperings uit die land veroordeel word. Sanco se veroordeling van plaasmoorde is by uitstek iets wat ons kan ondersteun.” Kriel het aan die skare gesê die organisasie wil hê álmal in die land moet veilig wees en daarom moet daar hande gevat en teen plaasmoorde standpunt ingeneem word. “Miljoene landsburgers word op die platteland groot of ken iemand wat op ’n plaas bly, dus is dit te verwagte dat AfriForum nie alleen staan in die stryd teen plaasmoorde nie,” het Kriel gesê.